Diari Oficial de la Generalitat Valenciana


Sumari del DOGV 7041, del 07-06-2013 (2013/5909)

RESOLUCIÓ de 4 de juny de 2013, del director general d'Administració Local, per la qual es publiquen els Estatuts de la Mancomunitat de la Valldigna.
-----------------------------------------------------------------------------------------------------------------------------------------------------

### Dades del document

Número de DOGV
:   7041

Data del DOGV
:   07-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/5909


Data del document
:   04-06-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 4 de juny de 2013, del director general d'Administració Local, per la qual es publiquen els Estatuts de la Mancomunitat de la Valldigna. [2013/5909]  
En la disposició transitòria sexta de la Llei 8/2010, de 23 de juny, de la Generalitat, de Règim Local de la Comunitat Valenciana, es preveu que les mancomunitats de la Comunitat Valenciana adaptaran els seus estatuts a la nova regulació continguda en este mateix text legal. Esta adaptació, per a adquirir eficàcia, ha de ser publicada en el Diari Oficial de la Comunitat Valenciana, d'acord amb les disposicions de l'article 93.4 de la Llei 8/2010.  
D'acord amb les disposicions de la norma esmentada, la Mancomunitat de la Valldigna ha procedit a adaptar-hi dels seus estatuts.  
  
Una vegada remesos l'expedient tramitat i els estatuts aprovats, no s'hi advertix infracció de l'ordenament jurídic.   
Per tot això, d'acord amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i l'article 34 del Decret 187/2012, del Consell, pel qual s'aprova el Reglament Orgànic i Funcional de la Presidència i la Conselleria de Presidència i d'Agricultura, Pesca, Alimentació i Aigua, resolc  
  
  
Article únic  
Publicar en el Diari Oficial de la Comunitat Valenciana els Estatuts de la Mancomunitat de la Valldigna, el text dels quals es transcriu a continuació com a annex, atés que s'ha acreditat en l'expedient la legalitat de les actuacions.  
  
Contra esta resolució, que no esgota la via administrativa, els interessats poden interposar un recurs d'alçada davant del superior jeràrquic del director general d'Administració Local en el termini d'un mes, comptador des de l'endemà de la publicació, de conformitat amb el que preveuen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En els litigis entre administracions públiques no pertoca interposar recurs en via administrativa, d'acord amb les disposicions de l'article 44 de la Llei 29/1998, de 13 juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.   
  
  
València, 4 de juny de 2013.- El director general d'Administració Local: Vicente Saurí Martí.  
  
  
ANNEX  
Estatuts de la Mancomunitat de la Valldigna  
  
Article 1. Municipis que integren la Mancomunitat i definició  
1. La Mancomunitat de la Valldigna està constituïda pels municipis de Benifairó de la Valldigna, Simat de la Valldigna y Tavernes de la Valldigna, província de València, a l'empara del que disposa l'ordenament jurídic vigent.  
2. Es tracta d'una associació voluntària de municipis per a l'organització i prestació en forma mancomunada de les obres, servicis o activitats de la seua competència, que s'arrepleguen en els presents estatuts.  
3. Els municipis mancomunats podran participar en alguna o totes les activitats que constituïxen l'objecte de la mancomunitat, sempre que les obres o servicis siguen independents i això no afecte l'actuació eficaç d'esta.  
4. La Mancomunitat és una entitat local territorial que, per al compliment dels seus fins, te personalitat jurídica i capacitat d'obrar plena i independent de la dels municipis que la integren.  
  
Article 2. Denominació i seu  
La Mancomunitat es denomina Mancomunitat de la Valldigna, i té la seua seu pròpia en el municipi de Benifairó de la Valldigna.  
Article 3.Objecte i competències  
1. La Mancomunitat es constituïx a fi de la prestació dels següents servicis, incloent-hi les obres necessàries per a la seua prestació:  
a) Turisme.  
b) Polítiques culturals supralocals.  
c) Recuperació i conservació del patrimoni històric, cultural i arquitectònic de la Valldigna.  
d) Actuacions en matèria de medi ambient i urbanisme d'àmbit supralocal.  
e) Foment de l'ocupació i desenvolupament local.  
2. La prestació i explotació dels servicis podrà realitzar-la la Mancomunitat d'acord amb qualsevol de les formes previstes en l'ordenament jurídic vigent.  
  
Article 4. Capacitat jurídica  
La Mancomunitat, com a entitat local reconeguda per la llei, exerceix totes les potestats previstes en la normativa bàsica de règim local que siguen necessàries per al compliment de la seua finalitat i d'acord amb la legislació aplicable a cada una de les susdites potestats.  
  
Article 5. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
El Ple de la Mancomunitat  
El president  
El vicepresident o vicepresidents si és el cas  
La Junta de Govern  
3. Es crearan totes les comissions informatives que es requerisquen, tenint en compte el nombre de servicis que preste la Mancomunitat.  
La creació, composició i funcionament d'estes comissions s'acordarà en la sessió extraordinària a què es referix l'article 12.2, sense perjuí de la possibilitat d'acordar modificacions en sessions posteriors. En tot cas estaran compostes com màxim per un terç del nombre legal de membres del Ple de la Mancomunitat, i podran tindre caràcter permanent o especial.  
  
Article 6. El Ple de la Mancomunitat  
1. El Ple de la Mancomunitat estarà integrat pels vocals representants de les entitats mancomunades, triats pels seus respectius plens.  
  
2. Cada entitat mancomunada estarà representada en el Ple pel seu alcalde o alcaldessa i un altre regidor o regidora triat pel Ple del seu respectiu ajuntament.  
3. El mandat de vocals coincidix amb el de les seues respectives corporacions.  
4. La pèrdua de la condició d'alcalde o alcaldessa o regidor comporta, en tot cas, el cessament com a representant de l'ajuntament en la mancomunitat, i l'assumpció d'eixes funcions pel regidor o regidora que siga designat nou alcalde o alcaldessa i pel que siga triat nou vocal pel Ple municipal. Quan la pèrdua de la condició d'alcalde o regidor es produïsca per extinció del mandat, continuaran en funcions només per a l'administració ordinària fins a la presa de possessió dels seus successors.  
  
Article 7. Designació de representants i terminis  
1. Després de cada procés electoral municipal i una vegada que els ajuntaments hagen comunicat a la mancomunitat els seus representants, el president en funcions convocarà la sessió plenària per a la constitució i elecció dels òrgans de govern. Esta sessió se celebrarà en el període dels tres mesos següents a la constitució dels ajuntaments. Si no es convocara en el termini assenyalat, quedarà automàticament convocada per a l'últim dia hàbil del dit termini, a les 19.00 hores.  
  
2. Fins a la data de constitució del nou Ple, actuarà en funcions l'anterior i el seu president.  
3. Durant el període a què es referix el paràgraf 2, només es podrà dur a terme la gestió ordinària de la Mancomunitat, sense que en cap cas puguen adoptar-se acords que requerisquen la majoria absoluta del nombre legal de membres del Ple.  
  
  
Article 8. Atribucions del Ple  
1. Correspon al Ple de la Mancomunitat:  
a) El control i la fiscalització dels òrgans de govern.  
b) Els acords relatius a la participació en organitzacions supramunicipals; creació d'òrgans desconcentrats; el canvi de nom de la Mancomunitat; l'adopció o modificació de la seua bandera, ensenya o escut i l'admissió i separació de membres de la Mancomunitat.  
  
c) La modificació o reforma dels estatuts, l'aprovació del reglament orgànic i de les ordenances.  
d) La determinació dels recursos propis de caràcter tributari; l'aprovació i modificació dels pressupostos, i la disposició de despeses en matèria de la seua competència i l'aprovació dels comptes; tot això d'acord amb el que disposa la Llei Reguladora de les Hisendes Locals.   
  
e) L'aprovació de les formes de gestió dels servicis i de plans i projectes necessaris per a l'establiment, desenrotllament i gestió d'obres, servicis o activitats previstes com a fins de la Mancomunitat.  
  
f) L'acceptació de la delegació de competències feta per altres administracions públiques.  
g) El plantejament de conflictes de competències a altres entitats locals i la resta d'Administracions públiques.  
h) L'aprovació de la plantilla de personal i de la relació de llocs de treball, la fixació de la quantia de les retribucions complementàries fixes i periòdiques dels funcionaris i el número i règim del personal eventual.  
  
i) L'exercici d'accions judicials i administratives i la defensa de la corporació en matèries de competència plenària.  
j) La declaració de lesivitat dels actes de l'Ajuntament.  
k) L'alteració de la qualificació jurídica dels béns de domini públic.  
  
l) La concertació de les operacions de crèdit la quantia de la qual acumulada, dins de cada exercici econòmic, excedisca del 10 per cent dels recursos ordinaris del Pressupost ?excepte les de tresoreria, que li correspondran quan l'import acumulat de les operacions vives en cada moment supere el 15 per cent dels ingressos corrents liquidats en l'exercici anterior- tot això de conformitat amb el que disposa la Llei Reguladora de les Hisendes locals.  
m) Corresponen al Ple les competències com a òrgan de contractació respecte dels contractes no atribuïts al President que celebre la Mancomunitat.  
També correspon al Ple l'adjudicació de concessions sobre els bens de la Mancomunitat i l'adquisició de bens immobles i drets subjectes a la legislació patrimonial així com l'alienació del patrimoni quan no estiguen atribuïdes al President, i dels bens declarats de valor històric o artístic independentment del seu valor.  
n) L'aprovació dels projectes d'obres i servicis quan siga competent per a la seua contractació o concessió, i quan encara no estiguen previstos en els pressupostos.  
o) Aquelles altres que hagen de correspondre al Ple per exigir la seua aprovació una majoria especial.  
p) Les altres que expressament li conferisquen les lleis.  
q) Les altres atribucions que per la legislació vigent es conferixen al Ple de l'ajuntament.  
2. Correspon, igualment, al Ple la votació sobre la moció de censura al president i sobre la qüestió de confiança plantejada pel mateix, que seran públiques i es realitzaran per mitjà de crida nominal en tot cas, i es regixen pel que disposa la legislació electoral general.  
  
3. El Ple pot delegar l'exercici de les seues atribucions en el President i en la Junta de Govern Local, excepte les enunciades en l'apartat 1, paràgrafs a, b, c, d, e, f, g, h, l i o, i en l'apartat 3 d'este article.  
  
  
Article 9. Nomenament del president  
1. El president de la Mancomunitat es triarà pel Ple de la Mancomunitat, entre els seus membres, per majoria absoluta del nombre legal dels vots corresponents als seus membres.  
2. Podran ser candidats a la Presidència tots i cada un dels vocals que componen el Ple.  
3. Si cap candidat obté majoria absoluta en la primera votació, se celebrarà a continuació una segona votació, i resultarà triat aquell que obtinga el nombre més gran de vots. En cas d'empat resultarà triat el de més edat.  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.  
  
  
Article 10. Vicepresident  
El president designarà un o dos vicepresidents, que el substituiran per l'orde del seu nomenament en cas d'absència, vacant o malaltia. D'estos nomenaments s'informarà al Ple en la primera sessió que celebre.  
  
Article 11. Atribucions del president  
1. Correspon al president de la Mancomunitat les competències següents:  
a) Dirigir el govern i l'administració de la Mancomunitat.  
b) Representar a la Mancomunitat.  
c) Convocar, presidir i alçar les sessions del Ple, excepte els supòsits que preveu la llei i en la legislació electoral general, de la Junta de Govern Local, i de qualssevol altres òrgans de la Mancomunitat quan així s'establisca en disposició legal o reglamentària, i decidir els empats amb vot de qualitat.  
d) El desenrotllament de la gestió econòmica d'acord amb el pressupost aprovat, disposar gastos dins dels límits de la seua competència, concertar operacions de crèdit, excloent-ne les previstes en l'article 158.5 de la Llei 39/1988, de 28 de desembre, Reguladora de les Hisendes Locals, sempre que aquelles estiguen previstes en el pressupost i el seu import acumulat dins de cada exercici econòmic no supere el 10 per cent dels seus recursos ordinaris, excepte les de tresoreria que li correspondran quan l'import acumulat de les operacions vives en cada moment no supere el 15 per cent dels ingressos corrents liquidats en l'exercici anterior, ordenar pagaments i retre comptes; tot això de conformitat amb el que disposa la Llei Reguladora de les Hisendes Locals.  
  
e) Aprovar l'oferta d'ocupació pública d'acord amb el Pressupost i la plantilla aprovats pel Ple, aprovar les bases de les proves per a la selecció del personal i per als concursos de provisió de llocs de treball i distribuir les retribucions complementàries que no siguen fixes i periòdiques.  
f) Exercir la direcció superior del personal de la Mancomunitat, i acordar el seu nomenament i sancions, inclosa la separació del servici dels funcionaris de la corporació i l'acomiadament del personal laboral, donant compte al Ple, en estos dos últims casos, en la primera sessió que celebre. Esta atribució s'entendrà sense perjuí del que disposen els articles 99.1 i 3 de la Llei de Bases de Règim Local.  
g) Corresponen al president les competències com a òrgan de contractació respecte dels contractes d'obres, de subministrament, de servicis, de gestió de servicis públics, els contractes administratius especials, i els contractes privats quan el seu import no supere el 10 per cent dels recursos ordinaris del pressupost ni, en qualsevol cas, la quantia de sis milions d'euros, inclosos els de caràcter plurianual quan la seua duració no siga superior a quatre anys, sempre que l'import acumulat de totes les seus anualitats no supere ni el percentatge indicat, referit als recursos ordinaris del pressupost del primer exercici, ni la quantia assenyalada.  
  
També correspon al president l'adjudicació de concessions sobre els bens i la adquisició de bens immobles i drets subjectes a la legislació patrimonial quan el seu valor no supere el 10 % dels recursos ordinaris del pressupost ni l'import de tres milions d'euros, així com l'alienació del patrimoni, quan el seu valor no supere el percentatge ni la quantia indicats.  
h) L'exercici de les accions judicials i administratives i la defensa de la Mancomunitat en les matèries de la seua competència, inclús quan les haguera delegat en un altre òrgan, i, en cas d'urgència, en matèries de la competència del Ple, en este supòsit donant compte al mateix en la primera sessió que celebre per a la seua ratificació.  
i) La iniciativa per a proposar al Ple la declaració de lesivitat en matèries de la competència de la Presidència.  
l) L'aprovació dels projectes d'obres i de servicis quan siga competent per a la seua contractació o concessió i estiguen previstos en el pressupost.  
m) Ordenar la publicació, execució i fer complir els acords de la Mancomunitat.  
n) Totes aquelles que la normativa de règim local atribuïx a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. Correspon així mateix al president el nomenament dels vicepresidents.  
3. El president pot delegar l'exercici de les seues atribucions, excepte la de convocar i presidir les sessions del Ple i de la Junta de Govern Local, decidir els empats amb el vot de qualitat, la concertació d'operacions de crèdit, la direcció superior de tot el personal, la separació del servici dels funcionaris i l'acomiadament del personal laboral i les enumerades en els apartats a, h i i.  
  
Article 12. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple celebra sessió ordinària amb la periodicitat establida en l'art. 46 de la Llei 7/1985, de 2 d'abril, Reguladora de les Bases de Règim Local, tenint en compte la població total dels municipis integrants de la Mancomunitat. D'acord amb la població dels municipis de la Valldigna, es celebrarà, com a mínim, una sessió ordinària al mes. Dins d'este límit, correspon al Ple decidir la periodicitat d'estes sessions i els dies i hores de la seua celebració, mitjançant un acord adoptat en sessió extraordinària que haurà de convocar el president dins dels 30 dies següents al de la sessió constitutiva. Les sessions extraordinàries se celebraran quan així ho decidisca el president o ho sol·licite almenys una quarta part del nombre legal de vots totals assignats als membres del Ple. En este últim cas la celebració de la sessió no podrà demorar-se més de 15 dies hàbils des que va ser sol·licitada.  
  
3. Les sessions del Ple han de convocar-se almenys amb dos dies hàbils d'antelació. En la citació es farà constar l'orde del dia.  
4. El Ple es constituïx vàlidament amb l'assistència d'un terç del nombre legal dels seus membres els quals hauran de tindre un terç del nombre legal de vots totals assignats als membres del Ple. Este quòrum s'ha de mantenir durant tota la sessió.  
5. En tot cas, es requerix l'assistència del president i del secretari de la Mancomunitat, o dels que legalment els substituïsquen.  
  
Article 13. Sistemes d'acords  
1. Els acords del Ple s'adopten, per regla general, per majoria simple dels vots presents. Hi ha majoria simple quan els vots afirmatius són més que els negatius.  
2. És necessari el vot favorable de la majoria absoluta del nombre legal de vots per a l'adopció dels acords en les matèries següents:  
  
a) Elecció i destitució del president.  
b) Proposta de modificació o ampliació dels estatuts.  
c) Adhesió i separació de municipis.  
d) Aprovació d'operacions financeres o de crèdit i concessions de quitances i esperes, quan l'import supere el 10 per cent dels recursos ordinaris del pressupost.  
e) Determinació de la forma de gestió del servici.  
f) Fixar anualment les aportacions econòmiques dels municipis integrants de la Mancomunitat establides en l'article 19 dels estatuts.  
  
g) Acordar la dissolució de la Mancomunitat, després dels tràmits oportuns, i nomenar els vocals membres de la comissió liquidadora i aprovar la proposta efectuada per esta.  
h) Qualsevol altra matèria en què així es dispose en els presents estatuts o en la legislació de règim local aplicable.  
  
Article 14. La Junta de Govern de la Mancomunitat  
1. La Junta de Govern de la Mancomunitat, la qual serà creada per acord del Ple, s'integra pel president i un nombre de vocals no superior al terç del numero legal de membres, anomenats i separats lliurement per aquell, donant compte al Ple.  
2. Correspon a la Junta de Govern de la Mancomunitat:  
L'assistència al president en l'exercici de les seues atribucions.  
L'exercici de les atribucions que el Ple o el president li deleguen.  
  
3. Quan ni el president ni el Ple deleguen en la Junta de Govern de la Mancomunitat l'exercici de les seues atribucions i, per tant, les seues funcions siguen de mera assitència al president, no serà necessària l'assistència del secretari de la Mancomunitat a les seues sessions.  
  
Article 15. Habilitats estatals  
1. En esta Mancomunitat existirà un lloc de treball reservat a funcionaris d'administració local amb habilitació de caràcter estatal a que correspondran les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió econòmica, financera i pressupostària, i la comptabilitat, tresoreria i recaptació.  
2. Com que el volum de servicis o recursos de la mancomunitat és insuficient per al manteniment del lloc de Tresoreria es podrà, de conformitat amb la normativa aplicable, sol·licitar l'exempció de l'obligació de mantindre'l, en els termes previstos per als ajuntaments en l'art. 168 de la Llei de Règim Local Valencià (LRLV), per al seu exercici per funcionari prou capacitat de la mancomunitat o d'algun dels municipis que la integren, designat pel seu president.  
  
  
Article 16. La resta de personal  
1. El Ple de la Mancomunitat aprovarà anualment, junt amb el pressupost, la corresponent plantilla de personal propi que comprendrà tots els llocs de treball reservats a funcionaris i laborals.  
2. La selecció i règim jurídic d'este personal així com la provisió dels llocs de treball existents es regirà pel que establix la normativa bàsica sobre funció pública, règim local i resta de la legislació aplicable.  
  
3. Podran prestar servicis en la mancomunitat tant el personal seleccionat d'acord amb la seua oferta d'ocupació pública, com el personal al servici dels ens locals associats en aplicació del que disposa l'article 90 de la Llei de Règim Local Valencià.  
  
Article 17. Recursos econòmics  
1. La Hisenda de la mancomunitat estarà constituïda pels recursos següents:  
a) Aportacions dels municipis, d'acord amb el que establixen els presents estatuts.  
b) Ingressos de dret privat.  
c) Taxes i preus públics per la prestació de servicis o realització d'activitats de la seua competència.  
d) Contribucions especials per a l'execució d'obres o per a l'establiment, ampliació o millora de servicis.  
e) Participacions en els tributs de la Generalitat que, si és el cas, es puguen establir al seu favor.  
f) Recàrrecs sobre impostos de la Generalitat o d'altres entitats locals, que procedisquen.  
g) Subvencions i altres ingressos de dret públic.  
h) Ingressos procedents d'operacions de crèdit.  
i) Multes i sancions en l'àmbit de la seua competència.  
j) Qualsevol altre que legalment puga establir-se.  
2. Les operacions de crèdit que puga concertar una Mancomunitat per a finançar la realització de fins de la seua competència podran ser avalades pels municipis que la integren, quan el patrimoni propi de la mancomunitat o els seus recursos ordinaris no siguen suficients per a garantir la dita operació.  
  
Article 18. Ordenances fiscals  
1. Per a la imposició, exacció, liquidació i cobrança dels seus recursos, la Mancomunitat aprovarà les ordenances corresponents als distints servicis, les quals tindran força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints servicis que constituïsquen els fins regulats en articles anteriors.  
3. La Mancomunitat podrà, en tot moment i pels seus propis mitjans, comprovar la veracitat i exactitud de les dades a què es referix el número anterior.  
  
Article 19. Aportacions econòmiques  
Les aportacions de municipis mancomunats es fixaran anualment per a cada exercici econòmic pel Ple de la Mancomunitat amb el quòrum de la majoria absoluta del nombre legal dels seus membres i seran les següents:  
a) Una quota principal, en funció de l'ús que cada entitat realitze dels servicis que es presten mancomunadament. Per a la determinació d'esta quota s'aplicaran les bases o mòduls següents: nombre de vivendes, superfície del nucli urbà, metres lineals de carrers, volum d'edificació, base imposable de l'impost sobre béns immobles, volum dels seus pressupostos, consum realment efectuat, qualssevol altres factors que puguen computar-se en raó del servici o activitat prestada. Les presents bases o mòduls podran aplicar-se aïllada o conjuntament.  
  
b) Una quota complementària i obligatòria per a atendre els gastos generals de conservació, entreteniment i administració, es realitzen o no els servicis, en proporció al nombre d'habitants de dret de cada municipi, segons el padró municipal.  
c) Una quota extraordinària i obligatòria per a atendre gastos d'este caràcter  
  
Article 20. Característiques de les aportacions  
1. Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
2. Les aportacions econòmiques dels municipis es realitzaran en la forma i terminis que determine el Ple. En el cas que algun municipi es retardara en el pagament caldrà ajustar-se al que disposa l'article 26.  
  
  
Article 21. Pressupost  
1. La Mancomunitat aprovarà anualment un pressupost de conformitat amb el que disposa la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es prevegen liquidar durant el corresponent exercici econòmic.  
  
3. S'inclouran en el pressupost, les inversions que es puguen realitzar, així com les seues fonts de finançament.  
  
Article 22. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A este efecte haurà de formar-se un inventari de conformitat amb el que disposen les disposicions vigents en la matèria.  
2. La participació de cada entitat mancomunada en este patrimoni es fixarà tant inicialment, com d'ara en avant en funció del nombre d'habitants de dret de cada entitat, segons el padró municipal.  
  
No obstant això, i donades les característiques de les aportacions a la Mancomunitat, podran ser tinguts en compte altres factors de ponderació.  
  
Article 23. Duració  
La Mancomunitat es constituïx per temps indefinit.  
  
Article 24. Modificació d'estatuts  
1. La modificació dels estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels estatuts s'ajustarà al procediment previst en la legislació aplicable per a la creació de les mancomunitats i es referirà exclusivament als aspectes següents:  
a) Objecte. Competències i potestats.  
b) Òrgans de govern i sistema de representació dels municipis en estos.  
c) Règim economicofinancer i criteris per a les aportacions dels municipis.  
d) Supòsits de dissolució de la Mancomunitat.  
En les modificacions constitutives dels estatuts, la intervenció de l'Assemblea General a què es referix l'article 93 de la Llei 8/2008 serà assumida pel Ple de la Mancomunitat.  
3. La resta de modificacions estatutàries tindran caràcter no constitutiu i requeriran l'aprovació inicial pel Ple de la Mancomunitat, l'audiència als ajuntaments mancomunats durant un mes i resolució definitiva pel Ple de la Mancomunitat per majoria absoluta.  
  
  
Article 25. Procediment General de modificació dels estatuts  
1. Les modificacions dels Estatuts requeriran l'aprovació inicial del Ple de la Mancomunitat, l'audiència dels ajuntaments mancomunats durant el termini d'un mes i la resolució definitiva pel Ple de la Mancomunitat per majoria absoluta del número legal de vots assignats als membres del Ple, llevat dels supostos regulats en els apartats següents.  
  
2. Les modificacions constitutives, incloent l'adhesió i separació de municipis mancomunats, hauran de respectar, a més, les següents regles:  
  
a) L'aprovació inicial del Ple de la Mancomunitat haurà de comptar amb la majoria absoluta del número legal de vots assignats als membres del Ple.  
b) Simultàniament al tràmit d'audiència als ajuntaments mancomunats, es traslladarà l'expedient a la diputació provincial afectada i al departament de la Generalitat competent en matèria d'administració local per a que emeten un informe sobre tots els aspectes que consideren rellevants.  
c) L'aprovació definitiva requereix acord favorable del numero legal de membres del Ple de cada municipi mancomunat.  
  
3. En els supostos d'adhesió de municipis, l'expedient s'iniciarà mitjançant un acord del Ple de l'Ajuntament sol·licitant l'adhesió, amb el vot favorable de la majoria absoluta del número legal de membres que l'integren.  
  
Article 26. Efectes econòmics de l'adhesió i separació de municipis  
  
1. En tots els procediments d'adhesió i separació de municipis, abans de l'aprovació de l'acord corresponent, serà necessari elaborar un anàlisi dels efectes de l'adhesió o separació en la situació econòmica, patrimonial i financera de la Mancomunitat, així com les repercussions en la capacitat de gestió dels serveis de la Mancomunitat. Este anàlisi serà objecte d'informe de la Intervenció, d'acord amb el que preveu l'art. 4.1.h del Reial Decret 1174/1987, de 18 de setembre, pel qual es regula el règim jurídic dels funcionaris d'Administració local amb habilitació de caràcter estatal.  
2. L'aportació inicial dels municipis incorporats a la Mancomunitat, després de la seua constitució, estarà determinada per l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licita la seua inclusió.  
Si no existix tal patrimoni, aportarà la quota que resulte de multiplicar la quantitat a què es referix l'apartat b de l'article 18 per un nombre d'anys que no podrà excedir de cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
3. Així mateix haurà d'aportar totes les despeses que s'originen amb motiu de la seua inclusió en la Mancomunitat.  
  
Article 27. Separació de municipis mancomunats.  
1. La separació de municipis mancomunats podrà ser unilateral o forçosa.  
2. En el cas que un municipi adherit a la Mancomunitat decidisca unilateralment separar-se d'esta serà necessari:  
a) Haver romàs com a membre de la Mancomunitat almenys quatre anys.   
b) Acord municipal i comunicar a la Mancomunitat la voluntat d'abandó unilateral amb una antelació mínima d'un any.   
c) Informe de la Mancomunitat.   
d) Acord del Ple de la Mancomunitat per majoria absoluta.   
2. Sense perjuí del que preveu l'art. 25.2 d'estos estatuts, l'ajuntament que decidisca separar-se de forma unilateral haurà d'haver complit amb tots els compromisos pendents que tinga amb la Mancomunitat, així com abonar tots els despeses originats per la seua separació i la part del passiu contret per la Mancomunitat a càrrec seu.  
3. Procedirà la separació forçosa d'un municipi mancomunat, amb el previ compliment dels tràmits previstos en l'article 25.2, en els supòsits següents:  
a) Incompliment del pagament de les seues aportacions durant més d'un trimestre.   
b) Incompliment d'aquelles altres actuacions necessàries per al correcte desenrotllament de la Mancomunitat als quals estiguen obligats pels seus estatuts.  
4. En el cas que algun municipi es retardarà en el pagament de la seua quota més d'un trimestre, el president requerirà el seu pagament en el termini d'un mes. Transcorregut este termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pertinents a càrrec de les quantitats que per qualsevol concepte foren liquidades a favor de l'ajuntament deutor a fi que li les entregue a la Mancomunitat.  
5. Esta retenció és autoritzada expressament pels ajuntaments mancomunats en el moment d'aprovació dels presents estatuts, sempre que s'acompanye la certificació de descobert reglamentària en cada cas.  
  
6. En cas d'incompliment d'altres actuacions necessàries per al correcte desenrotllament de la Mancomunitat, este incompliment haurà de ser declarat pel Ple per majoria absoluta; a continuació es formularà un requeriment a l'ajuntament i se li atorgarà un mes prorrogable perquè procedisca al compliment de les seues obligacions.  
7. Si l'ajuntament no procedirà al pagament o compliment de les seues obligacions el Ple de la Mancomunitat adoptarà acord de separació forçosa per majoria absoluta, seguint el procediment previst per l'article 25.2 i haurà de reclamar les quantitats degudes i els gastos derivats establits en el número 2 del present article.  
  
Article 28. Liquidació per separació  
1. La separació de la Mancomunitat d'un o més dels municipis no implicarà la necessitat de procedir a la liquidació d'aquella i esta operació quedarà diferida al moment de dissolució de la Mancomunitat. No obstant això, en el cas que el municipi o municipis separats de la Mancomunitat hagen aportat a esta béns afectes a servicis propis es practicarà, excepte acord amb els municipis interessats, una liquidació parcial a fi que eixos elements els siguen reintegrats, sense perjuí dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. Els municipis separats no podran, excepte el que establix el paràgraf anterior, al·legar drets de propietat sobre els béns i servicis de la Mancomunitat radicats en el seu terme municipal.  
3. Si, com a conseqüència de la separació d'un o més municipis, la Mancomunitat deixarà de ser viable, es procedirà a la seua dissolució d'acord amb el que establix l'article 28.  
  
Article 29. Dissolució de la Mancomunitat  
La Mancomunitat es dissoldrà per alguna de les causes següents:  
a) Per desaparició del fi o fins per als quals va ser creada.  
b) Quan així ho acorde el Ple de la Mancomunitat amb el vot favorable de la majoria absoluta legal dels vots dels seus membres i els ajuntaments mancomunats.  
c) Per dur-se a terme la prestació dels servicis objecte d'esta per l'Estat, la comunitat autònoma o la diputació provincial.  
  
Article 30. Procediment de dissolució  
1. El procediment de dissolució de la Mancomunitat serà el mateix que s'establix per a la seua creació i requerirà:  
a) Convocatòria del Ple de la Mancomunitat en el qual s'acordarà per majoria absoluta legal dels vots dels seus membres la dissolució de la Mancomunitat.   
b) Informació pública durant un mes en tots els ajuntaments mancomunats.   
c) Informes de la diputació provincial i de l'òrgan competent de la comunitat autònoma en matèria de règim local.   
d) Aprovació en els plens municipals.  
e) Aprovació per majoria absoluta legal dels vots dels membres del Ple de la Mancomunitat de la proposta efectuada per la comissió liquidadora de conformitat amb el que disposa aquest article.  
f) Remissió a l'òrgan competent de la Generalitat que publicarà la dissolució en el Diari Oficial de la Comunitat Valenciana i donarà de baixa la Mancomunitat en el Registre d'Entitats Locals de la Comunitat Valenciana.   
2. Aprovada la dissolució de la Mancomunitat per part dels plens municipals i abans de la seua remissió a la Generalitat s'haurà d'haver creat una comissió liquidadora composta almenys pel president de la Mancomunitat i dos vocals. En ella s'integraran per a complir les seues funcions assessores el secretari i també l'interventor si existira. Podrà igualment convocar a les seues reunions a experts determinats, només a efectes de sentir la seua opinió o preparar informes o dictàmens en temes concrets de la seua especialitat.  
3. La comissió, en terminis no superiors a tres mesos, farà un inventari de béns, servicis i drets de la Mancomunitat; xifrarà els seus recursos, càrregues i dèbits, i relacionarà el seu personal. Més tard procedirà a proposar al Ple de l'entitat l'oportuna distribució o integració d'estos en els ajuntaments mancomunats, tenint en compte les mateixes dades que hagen servit per a la formació del patrimoni.  
4. La proposta, per a ser aprovada vàlidament, requerirà el vot favorable de la majoria absoluta del número legal dels vots dels membres del Ple de l'entitat. Una vegada aprovada, la proposta serà vinculant per als ajuntaments mancomunats.  
  
DISPOSICIONS ADDICIONALS  
  
Primera  
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
  
Segona  
Prenent com a referència el nombre de regidors que corresponen a cada municipi de conformitat amb l'article 179 de la Llei Orgànica 5/1985, de 19 de juny, Reguladora del Règim Electoral General, als efectes de l'assignació de vots en el Ple de la Mancomunitat, s'estableix la següent escala:  
- Benifairó de la Valldigna: 9 vots.  
- Simat de la Valldigna: 11 vots.  
- Tavernes de la Valldigna: 17 vots.  
Esta escala quedarà modificada automàticament i sense necessitat de modificació dels estatuts quan s'altere la població dels municipis mancomunats i esta alteració determine una modificació del número de regidors d'acord amb l'article 179 de la Llei Orgànica 5/1985, i farà efectes en la constitució del nou ple derivada de les eleccions municipals immediatament posteriors a la modificació de la xifra de població.  
  
  
DISPOSICIÓ FINAL  
  
Única  
En allò no previst pels presents estatuts, resultarà d'aplicació el que establix la legislació per a les entitats locals.